text: Ometi on selge, et kirurgilise ja keemilise kastratsiooni mõju ei ole samasugune. Kuigi biokeemiliselt täidavad need sama eesmärki, on munandite kirurgilisel eemaldamisel mehele tõsine psühholoogiline mõju. Seetõttu eelistavad need mehed, kelle rahaline seis seda võimaldab, maksta ise kinni oma ravi LHRH analoogidega. Siia võiks lisada, et tegemist ei ole pöördumatu kahjustusega ning pärast ravikuuri lõppu saab mees jätkata normaalset (seksuaal)elu. Kahjuks käib see enamikule üle jõu, kuna ravi maksumus on aastas ligikaudu 1200 eurot. Mujal Euroopas on LHRH analoogid kompenseeritud, ka Eestis kompenseerib riik neid naiste vähiravis.